
גברת נכבדה,

הנדון: החלטה בבקשת חופש מידע  מספר "3056-21-0017 – רחבת הכותל"
בקשתך מיום 22/04/2021 לקבלת מידע בנושא "בקשת חופש מידע בעניין רחבת הכותל" הועברה לטיפולי והריני להשיבך כדלקמן.
בפנייתך, ביקשת לקבל את "כלל התכתובות בעניין רחבת הכותל וסביבתה בין מינהל התכנון לבין משרדי ממשלה, עירית ירושלים, רשויות ממשלתיות וחברות ממשלתיות, החל מתאריך 16.12.2020 ועד להיום, בעניין רחבת הכותל. וכן כלל התכתבות בין מינהל התכנון לבין משרד ראה"מ".
לאחר בדיקה ובחינה של המסמכים המבוקשים על ידך, להלן התייחסותנו: 

1. במשרדנו אותרה תכתובת פנימית בין מינהל התכנון למשרד המשפטים הקשורה לרחבת הכותל.  מדובר בתכתובת פנימית בין עובדי משרדים ממשלתיים שעניינה בהתייעצות פנימית משפטית בעניין עמידתם בתוקף של צו מינהלי להפסקת עבודה וכן הדרישה להסרת סכנה. 

משכך, לא נוכל להיעתר לבקשתכם ולמסרה. שכן, בהתאם לסעיף 9(ב)(4) לחוק חופש המידע, תשנ"ח -1998 רשות ציבורית אינה חייבת למסור מידע שהוא אחד מאלה:

 "9(ב) (4) מידע בדבר דיונים פנימיים, תרשומות של התייעצויות פנימיות בין עובדי רשויות ציבוריות, חבריהן או יועציהן, או של דברים שנאמרו במסגרת תחקיר פנימי, וכן חוות דעת, טיוטה, עצה או המלצה, שניתנו לצורך קבלת החלטה, למעט התייעצויות הקבועות בדין".



1. כמו כן, במשרדינו אותרו מסמכים ותכתובות פנימיות - בעניין בקשה לקבלת מידע להיתר (בהתאם לתקנות התכנון והבנייה (רישוי בנייה), תשע"ו -2016). 

לעניין מסמכים אלה נבקש לציין כדלקמן:

1. לעניין התכתובות בין מינהל התכנון ועיריית ירושלים (ואח'), לא נוכל להיעתר לבקשתכם שכן מדובר בתכתובת פנימית – שרשות ציבורית אינה חייבת למסור, בהתאם לסעיף 9(ב)(4) לחוק חופש המידע. לאחר בחינת ההתכתבות הגענו למסקנה כי ישנו חשש ממשי ל"אפקט מצנן" ולכך שגילויה יפגום בשיח החופשי והפתוח בין נציגי הגופים הציבוריים הנדונים. 

1. יחד עם זאת, ובאיזון בין זכות הציבור לדעת לבין החשש מהפגיעה בשיח החופשי של גורמי המדינה, ניתן לציין כי עיקרה של התכתובת הייתה כי מינהל התכנון המליץ על הגשת בקשה חדשה לקבלת תיק מידע לוועדה המקומית לתכנון ובנייה ירושלים.

1. לעניין המסמכים הנלווים לבקשה לקבלת תיק מידע - סוגיית זכות הציבור לעיין בהיתרי בנייה, לרבות בבקשה להיתר בנייה, התבררה לפני מס' שנים בבית משפט העליון בעניין ג'יוסי (עע"מ 1662/14) – אולם זכות העיון, כפי שעלתה במסגרת הליך זה, התייחסה לנקודת הזמן שלאחר מתן ההיתר.

תקנות התכנון והבנייה (רישוי בנייה), התשע"ו -2016 (להלן: "התקנות"), קבעו הסדר ממצה וברור לגבי זכות העיון בהיתר וקבעו בתקנה 61 כי "קובץ אלקטרוני חתום של ההיתר יישמר במשרדי רשות הרישוי ויפורסם באתר האינטרנט של הוועדה במקומית בתוך 5 ימים ממועד נתינתו". (ראו לעניין זה את סעיף 20 לחוק חופש המידע, תשנ"ח -1998 הקובע כי: "אין בהוראות חוק זה כדי לגרוע מתוקפו של חיקוק המחייב, המתיר, האוסר או המסדיר באופן אחר גילוי או מסירה של מידע שבידי רשות ציבורית").

1. לאור האמור עולה כי התקנות מבהירות אפוא באופן ברור וחד משמעי כי הכלל הוא פרסום היתר הבנייה באתר האינטרנט של הוועדה. משמע, כי זכות העיון בהתאם לתקנות נפתחת בפני הציבור רק לאחר שניתן ההיתר (כפוף לחריגים על פי כל דין).



1. לצורך שלמות התמונה יצוין כי בעניין רחבת הכותל תלויות ועומדות כיום מספר עתירות לבג"ץ 145/13 המרכז הרפורמי לדת ומדינה ואח' נ' פרופ' שולמית מגנוס ואח'.
1. על החלטה זו הינכם רשאים להגיש עתירה  בתוך 45 יום לבית המשפט לעניינים מנהליים.





בכבוד רב,
[image: ]
הממונה על העמדת מידע לציבור
מינהל התכנון

